《东坡生日集外舅寓斋谨赋》
清代·吴观礼

奎宿在天光熊熊，千秋文府呼吸通。有时降精流玉虹，在宋则生苏长公。

文章风骨凌华嵩，生当风寒晚节崇。真气直煦冰雪融，自能寿世包化工。

当时毁誉浮云空，帝后动色知公忠。撤金莲炬宠眷隆，纵遭迁谪恩遇终。

身行万里明益羾，安论磨蝎临命宫。今之坡老爰臂翁，平生梗概将毋同。

陈笠屐图拜鞠躬，酒脯罗列簋有饛。恍陪觞咏黄楼东，语我旧事意态雄。

凤台官阁甥馆中，诗思斗落如长洪。寿公满引流霞红，五十年来何匆匆。

表忠宝墨新磨砻，西泠旧祠肃楹栊。讲堂梅雪方溟濛，主公祠宇承流风。

惜疏荐菊嗟转蓬，庭前瞻拜呼儿童。夜分催诗钵打铜，南飞一鹤声玲珑。

我如子立邀青瞳，小草亦倚芝兰丛。玉堂著作才未充，时艰阅历忧心忡。

世间荣落胡啬丰，惟三不朽德言功。居今稽古思何穷，再拜献诗公听聪。

作者简介：（?—约1878）浙江仁和人，字子㑺，号圭庵。同治初入左宗棠幕府，甚受倚重。十年，应试成进士，官编修。有《读鉴随录》、《圭庵诗录》等。